Ванна (спявачка)

**Ванна** (), сапраўднае імя — **Івана Раніловіч-Врдаляк** (;  1 верасня 1970, Капрыўніца, Югаславія) — харвацкая спявачка, прадстаўніца Харватыі на 46-м песенным конкурсе «Еўрабачанне» у 2001 годзе (10-е месца).

## Музычная кар’ера 
У дзяцінстве Раніловіч удзельнічала ў шматлікіх нацыянальных музычных фестывалях і конкурсах, перамагаючы ў некаторых з іх. У 1990 годзе дэбютавала на сцэне на фестывалі *Zagrebfest*, арганізаваным у Заграбе. У тым жа годзе яна перабралася з дому і пачала вучыцца ў сталіцы краіны, а таксама далучылася да гурта BOA. Неўзабаве пасля гэтага разам з прадзюсарам Іланам Кабільё яна заснавала дуэт Ilan & Ivana, у якім выступала да вясны 1991 года. У той час яна таксама была харысткай у гурце Electro Team, які граў музыку ў стылі еўрадэнс. У 1992 годзе яна стала вакалісткай і суаўтарам большасці песень гурта, дзякуючы чаму атрымала нацыянальнае прызнанне пад псеўданімам Ванна. У якасці вакалісткі гурта яна запісала з ём тры альбомы: *Electro Team* у 1992 годзе, *Second to None* у 1994 годзе і *Anno Domini 1996* у 1996 годзе, і запісала такія хіты, як «Tek je 12 sati», «Da ti nisam bila dovoljna» і «Ja ti priznajem». У 1994 годзе яна выпусціла сольны сінгл «Sea of Love».

У 1997 годзе яна выпусціла свой дэбютны сольны альбом *I to sam ja*. Праз год яна вырашыла пакінуць гурт і цалкам пачаць сольную кар’еру. У тым жа годзе адбылася прэм’ера яе другога паўнафарматнага альбома пад назвай *Ispod istog neba*, які быў перавыдадзены праз два гады, дапоўнены новым сінглам спявачкі «Daj mi jedan dobar razlog». У 2000 годзе Ванна ўдзельнічала ў нацыянальным адборы з песняй «Kao rijeka» і заняла з ёй другое месца ў фінале, які адбыўся ў сярэдзіне лютага. У тым жа годзе выйшаў яе трэці студыйны альбом пад назвай *24 sata*, а таксама сінгл «2000 Years of Hope (Come with Me)», запісаны з нагоды новага тысячагоддзя ў дуэце з Янезам Лотрычам у суправаджэнні Сімфанічнага аркестра Харвацкага радыё і тэлебачання.

У 2001 годзе яна другі раз удзельнічала ў нацыянальным адборачным конкурсе «Еўрабачанне», на гэты раз з песняй «Strune ljubavi». У пачатку сакавіка яна выканала яе ў фінале адбору і атрымала найбольшую падтрымку журы і тэлегледачоў, дзякуючы чаму выйграла і была абрана прадстаўляць Харватыю на 46-м песенным конкурсе «Еўрабачанне», які праходзіў у Капенгагене. 12 мая яна выступіла ў фінале конкурсу з англамоўнай версіяй песні («Strings of My Heart») і заняла 10-е месца, набраўшы 42 балы. Песня ўвайшла ў яе першы канцэртны альбом пад назвай *U Lisinskom*, у які ўвайшоў гуказапіс яе канцэрта ў Канцэртнай зале імя Ватраслава Лісінскага ў Заграбе.

У 2003 годзе адбылася прэм’ера чацвёртага студыйнага альбома Ванны пад назвай *Hrabra kao prije*, які быў раскручаны сінгламі «Kao da me nema» і «Ne govori sve na glas». У 2007 годзе яна выпусціла новы альбом пад назвай *Ledeno doba*, а ў 2010 годзе — альбом *Sjaj* .

У 2012 годзе яна праспявала ў якасці госця ў песні «Za tvoje oči» з шостага студыйнага альбома сербскага рок-гурта Neverne Bebe пад назвай *Praštam*.

## Асабістае жыццё 
Ванна замужам за Андрэем Врдаляком, сынам харвацкага рэжысёра Антуна Врдаляка. У пары двое дзяцей: Лука (1998 г.н.) і Яна (2001 г.н.). Сям’я жыве ў Заграбе.

## Дыскаграфія 
### Студыйныя альбомы 
#### Разам з Electro Team 
* *Electro Team* (1992)
* *Second to None* (1994)
* *Anno Domini 1996* (1996)

#### Сола 
* *I to sam ja* (1997)
* *Ispod istog neba* (1998)
* *24 sata* (2000)
* *Hrabra kao prije* (2003)
* *Ledeno doba* (2007)
* *Sjaj* (2010)
* *Izmiješane boje* (2019)

### Канцэртныя альбомы 
* *U Lisinskom* (2001)

Катэгорыя:Спевакі і спявачкі Харватыі
Катэгорыя:Сапрана
Катэгорыя:Вікіпедыя:Біяграфіі сучаснікаў
Катэгорыя:Удзельнікі конкурсу песні Еўрабачанне